Worshond-sleep: DBV soek ooggetuiesFoto: Harry Liebel Die Dierebeskermingsvereniging (DBV) van Rustenburg het Donderdag ŉ beroep op die publiek gedoen vir ooggetuies wat gesien het hoe ŉ motoris op Nuwejaarsdag in dié dorp ŉ hondekarkas agter ŉ bakkie aangesleep het, om na vore te kom. Martie Meuter, bestuurder van die Rustenburg-DBV, het aan Maroela Media gesê dit is bevestig dat die foto vanjaar op Nuwejaarsdag geneem is. “Ons kort egter nog ooggetuies om die saak meer waterdig te maak,” het sy gesê. Maroela Media het Woensdag berig dat ŉ foto van ŉ bakkie wat ŉ hondekarkas agter hom in die pad aansleep talle gebruikers op sosiale media warm onder die kraag gelaat het. Harry Liebel, ŉ inwoner van Rustenburg, het die foto op Nuwejaarsdag geneem. Lees meer hier. “Niemand is nog in verband met die voorval in hegtenis geneem nie. Ons weet wie die verdagte is en waar hy bly, maar kort nog mense wat die voorval aanskou het om na vore te kom.” Mense wat die voorval aanskou het kan die DBV skakel by 014 592 3181.